Divadlo Aréna

Divadlo Aréna je divadlo v mestskej časti Petržalka, ktoré patrí svojou tradíciou medzi najstaršie divadlá v Bratislave. Založené bolo v roku 1828 na petržalskom brehu Dunaja, v blízkosti historického verejného parku. Spočiatku slúžilo ako letné divadlo – nekrytý amfiteáter, odtiaľ názov Aréna. V roku 1898 na jej mieste postavili novú divadelnú budovu, ktorej vzhľad ostal odvtedy až do dnešnej doby takmer nezmenený.
Od vzniku divadla až do konca druhej svetovej vojny účinkovalo v Aréne množstvo maďarských, rakúskych a nemeckých divadelných spoločností. Jedným z nich bolo i dnes populárne viedenské divadlo Theater an der Wien, ktoré tu pravidelne hrávalo od roku 1921. Pre bratislavských divákov bol nezabudnuteľný, v Európe v tom čase veľmi populárny Eduard Klisching, prvý mím a komik kráľovských divadiel v Paríži a Londýne. 
S Divadlom Aréna sú spojené i umelecké začiatky ďalšej divadelnej osobnosti – Maxa Reinhardta – divadelného režiséra a mága javiska, ktorý v tom čase ešte ako mladý herec hrával v Divadle Aréna niekoľko sezón. Divákov i divadelných odborníkov nadchol mnohými úlohami, napr. ako Franz Moore v Schillerových Zbojníkoch.
Po roku 1946, kedy bola Petržalka pričlenená k Bratislave, došlo postupne k uzavretiu Arény, 
ktorá slúžila do počiatku 90-tych rokov ako sklad Slovenskej televízie.
Pantomíma.
V roku 1992 založil mím Milan Sládek organizáciu "Divadlo Aréna". Od roku 1994 zriadil v Aréne Medzinárodný inštitút pre pohybové divadlo a v roku 1995 sa začala rekonštrukcia budovy. Prvou premiérou v obnovených historických priestoroch, rozšírených o prístavbu v historizujúcom štýle, bol Grand Pierot v roku 1997. Neskôr na repertoár pribudli pantomimické predstavenia Kráľ Ubu, Figarova svadba, Labyrint 2000, Carmen, Opera za tri groše, detské predstavenie O divnej čiapke a ďalšie. 
V rokoch 1996 – 2002 sa v Aréne každoročne konal i medzinárodný festival pantomímy Kaukliar.
Po prechode Divadla Aréna do zriadovateľskej pôsobnosti Bratislavského samosprávneho kraja došlo v septembri 2003 i k zmene na riaditeľskom mieste Divadla Aréna. Novovymenovaným riaditeľom sa stal populárny herec Juraj Kukura, ktorý so sebou priniesol novú koncepciu agentúrneho polyžánrového divadla, so zámerom využiť divadelné priestory v maximálne možnej miere aj pre ostatné druhy umenia.
Činohra.
Prvým predstavením, ktorým sa po niekoľkomesačnej pauze predstavilo nové Divadlo Aréna publiku, bola hra súčasnej ruskej autorky Oľgy Muchinovej YOU, ktorá mala premiéru v apríli 2003. Medzi ďalšie inscenované tituly patria: William Shakespeare: Hamlet, Per Olov Enquist: V ho (réžia Anton Šulík ml.), Per Olov Enquist: V hodine rysa (réžia Ivan Balaďa), David Gieselmann: Pán Kolpert, Falk Richter: Boh je DJ (obe réžia Marián Amsler), William Mastrosimone: Totálne mimo (réžia Dušan Bajin), Edward Albee: Koza alebo Kto je Sylvia?, Igor Bauersima, Réjane Desvognes: Tattoo, Thomas Vinterberg, Morgens Rukov: Rodinná slánosť (všetky tri réžia Martin Čičvák), Eric-Emmanuel Schmidt: Oskar a dáma v ružovom (réžia: Juraj Johanides) a rozprávky pre deti Smelý Zajko a Tri prasiatka (obe réžia Jozef Krasula).
V marci 2005 Divadlo Aréna odpremiérovalo vlastnú hru Tiso (v réžii Rastislava Balleka), príbeh katolíckeho kňaza Jozefa Tisa, ktorý sa počas Druhej svetovej vojny stal prezidentom Slovenského štátu, a ktorý poslal 70,000 židov do nacistických koncentračných táborov. Táto inscenácia získala taktiež množstvom nominácii a ocenení.
Muzikál.
Divadlo Aréna v roku 2003 hosťovalo v 22 predstaveniach český muzikál Johanka z Arku (réžia Jozef Bednárik) s Lucie Bílou v hlavnej úlohe. V roku 2004 divadlo koprodukovalo pôvodný slovenský muzikál Hriešny tanec na námet kultového filmu Dirty Dancing v celosvetovej premiére (réžia Ján Ďurovčík). V roku 2005 vo vlastnej produkcii v licencii na 50 predstavení odpremiérovalo muzikál The Rocky Horror Show (réžia Jozef Bednárik). V roku 2008 mal v Aréne premiéru hip hopový muzikál Príbeh ulice v réžii Nikitu Slováka. Po piatykrát sa k muzikálovému žánru divadlo vrátilo v roku 2013 premiérou muzikálu Jonathana Larsona Rent v réžii Martina Čičváka. 
Tanec.
V Divadle Aréna sa konal v minulosti festival súčasného tanca Bratislava v pohybe. Divadlo Aréna v rôznej forme zastrešilo i rôzne autorské tanečné projekty ako Nielen Telo (choreografia Marta Poláková), GASP a Rómeo+Júlia (obe réžia Ján Ďurovčík).
Celonočné programy.
Divadlo Aréna v rokoch 2003-2008 organizovalo komponované polymúzické celovečerné programy v réžii Jozefa Bednárika – Židovská noc (2003), Rakúska noc (2004), Nemecká noc (2005), Švajčiarska noc (2007) a Talianska noc (2008). Počas jedinej noci mali návštevníci možnosť spoznať kultúru, tradície, zvyky, jazyk i gastronomické špeciality národov stredoeurópskeho regiónu.
Detská univerzita.
Projekt Detskej univerzity Komenského vznikol v roku 2003 v rámci spolupráce medzi Divadlom Aréna a Univerzitou Komenského. Ide o voľnočasové podujatie určené pre deti základných škôl s cieľom zmysluplne zabaviť deti počas letných prázdnin, popularizovať univerzitné vzdelávanie medzi nimi, využiť priestory Divadla Aréna počas divadelných prázdnin a doplniť ponuku letných podujatí pre deti a mládež netradičnou vzdelávacou aktivitou.
Vznik Detskej Univerzity Komenského.
Iniciátorom Detskej univerzity Komenského bol riaditeľ Divadla Aréna Juraj Kukura, ktorý sa inšpiroval obdobným projektom detskej univerzity v nemeckom Tübingene, ktorá vznikla o rok skôr. Pre spoluprácu oslovil rektora Univerzity Komenského, ktorým bol v tom čase František Gáher. 
Detská Univerzita Komenského je súčasťou európskej siete detských univerzít EUCU.NET, v rámci ktorej participovala na vzniku prvého metodického materiálu o detských univerzitách – Bielej knihy EUCU.NET.
Poslanie a ciele.
Poslaním Detskej Univerzity Komenského je poskytnúť možnosť hlbšieho vzdelávania a rozširovania vedomostného obzoru detí školského veku, predovšetkým detí vo veku medzi 9 a 14 rokov. Detská univerzita Komenského chce u detí podporovať kritické myslenie, schopnosť vnímať svet v súvislostiach, iniciovať ich záujem o vyššie vzdelanie, vytvárať priestor pre experiment, diskusiu, konfrontáciu názorov.
Hlavným cieľom je príprava novej generácie občianskej elity, ktorá si rozširuje svoje vzdelanie na základe vnútornej záujmu a vlastnej motivácie. Silná elita jedincov, ktorá je o krok vpred, je kľúčová pre formovanie vzdelanej občianskej spoločnosti, konkurencieschopnej v európskom kontexte. Sekundárnym cieľom je umožniť študentom zmysluplne využiť voľný čas počas prázdnin, poskytnúť im priestor pre sociálnu integráciu a obohatiť ich o jedinečné kultúrne a spoločenské zážitky.
Priebeh DUK.
Detská univerzita Komenského sa koná v mesiacoch júl a august a jej hlavný program tvoria prednášky vysokoškolských pedagógov (profesorov a docentov) v týždennom intervale. Spolu počas Detskej Univerzity odznie cca 8-9 prednášok. Prednášateľmi sú pedagógovia Univerzity Komenského a iných slovenských vysokých škôl. V každom ročníku sa koná minimálne jedna prednáška od renomovaného zahraničného akademika. Počas existencie projektu v Bratislave prednášali pedagógovia z Vancouveru, Oxfordu, Zürichu, Berkeley, Viedne, Basileja a Prahy.
Cyklus prednášok otvára rektor UK a riaditeľ Divadla Aréna na slávnostnej imatrikulácii v Aule UK v Bratislave, na ktorej študenti dostanú vlastný index a pri hymne detskej univerzity zložia svoj študentský sľub. Záverečná prednáška spojená so slávnostnou promóciou sa koná za prítomnosti rodičov, hostí a médií taktiež v Aule UK. Úvodné slovo na imatrikulácii a promócii mali v minulosti významné osobnosti ako napríklad prezidentka Slovenskej bankovej asociácie Regina Ovesny-Straka, minister financií Ivan Mikloš, predseda BSK Pavol Frešo, guvernér NBS Ivan Šramko, spisovateľ Ľubomír Feldek, predseda NR SR Ing. Richard Sulík a iní.
Študenti dostanú tričko a šiltovku, ktoré nosia počas celého trvania podujatia, aby sa identifikovali s univerzitou a mestom, v ktorom študujú.
Počas projektu majú študenti možnosť vybrať si z množstva ďalších sprievodných aktivít. Pravidelne to bývajú týždňové tvorivé dielne a workshopy pod vedením odborníkov a partnerských inštitúcií (napríklad architektonický workshop, hip-hopový workshop, kariérny workshop, šachový workshop, komunikačno-debatný workshop, army workshop, tvorivé dielne v Slovenskej národnej galérii a Slovenskom národnom múzeu). Výnimočným podujatím organizovaným v rámci Detskej Univerzity Komenského je návšteva Národnej rady Slovenskej republiky spojená s parlamentnou Hodinou otázok, počas ktorej študenti spovedajú ministrov. Okrem toho sú pre účastníkov pripravované každoročne rôzne exkluzívne podujatia. V uplynulých ročníkoch to bol napríklad výlet na Pražský hrad, návšteva 5D kina vo Viedni, výlet loďou po Dunaji a návšteva výstavy v Danubiana Meulensteen Art Museum, výlet do ZOO v Bojniciach, štvordňový pobyt v rekreačnom zariadení Planinka, hudobné a tanečné predstavenia, detská muzikálová dielňa a iné.
Textové znenie prednášok vychádza počas leta v printových médiach a videozáznam je umiestnený na internetovom portáli.
Po ukončení projektu je každý rok vydaná ilustrovaná knižka, ktorá obsahuje text prednášok a multimediálne DVD.